বিপাকে ইউনুস প্রশাসন, বন্ধ মার্কিন সহায়তা, চাপ বাড়ালেন ট্রাম্প

ওয়েব ডেস্ক: বিরাট বিপাকে মহম্মদ ইউনুস (Md Yunus) প্রশাসন। পরবর্তী নির্দেশ না দেওয়া পর্যন্ত সবরকম মার্কিন সহায়তা বন্ধ বাংলাদেশে (Bangladesh)। যার ফলে তলিয়ে যেতে পারে বাংলাদেশের টাকার মান। ডোনাল্ড ট্রাম্প (Donald Trump) ক্ষমতায় এসেইে বাংলাদেশে অনুদান বন্ধের সিদ্ধান্ত নিলেন। পরবর্তী নির্দেশ না দেওয়া পর্যন্ত এই সিদ্ধান্ত। সব আর্থিক সহায়তা বন্ধ। জারি নির্দেশিকা। বাংলাদেশে সংখ্যালঘু নির্যাতন নিয়ে নির্বাচনী প্রচারেই ট্রাম্প মুখ খুলেছিলেন। এবার আমেরিকা চাপ বাড়াল ইউনুসের অন্তর্বর্তী সরকারের উপর। এই ঘটনায় অনেকে মনে করছেন, এর ফলে ইউনুসকে সরানোর বার্তা দেওয়া হল। তা না হলে বাংলাদেশে সহায়তা করা হবে না। একইসঙ্গে শেখ হাসিনার ঢাকায় ফেরার রাস্তা প্রশস্ত হচ্ছে।

এর ফলে বাংলাদেশে আমেরিকার অর্থ সাহায্যে চলা সব প্রকল্প বন্ধ হয়ে গেল। খাদ্য নিরাপত্তা, স্বাস্থ্য ও শিক্ষা ক্ষেত্রে এর ফলে বড় সমস্যা তৈরি হতে পারে ঢাকায়। দ্য ইউনাইটেড স্টেট এজেন্সি ফর ইন্টারন্যাশনাল ডেভেলপমেন্ট (ইউএসএইড) বাংলাদেশে সমস্ত সহায়তা বন্ধ করে দেওয়ার সিদ্ধান্ত নিয়েছে। তার অধীনে চুক্তিতে থাকা সব কাজ বন্ধ করার সিদ্ধান্ত নিয়েছে। শনিবার ২৫ জানুয়ারি বাংলাদেশ সরকারকে ইউএসএইডের পক্ষ থেকে এই বিষয়ে জানিয়ে দেওয়া হয়েছে। তাতে লেখা হয়েছে, ‘ইমিডিয়েট স্টপ ওয়ার্ক অর্ডার\সাসপেনশন অফ অল অ্যাক্টিভিটিজ’। সেখানে প্রেসিডেন্ট ট্রাম্পের রেফারেন্স দিয়ে বলা হয়েছে, ‘রিএভালুয়েটিং অ্যান্ড রিঅ্যালাইনিং ইউনাইটেড স্টেটস ফরেন এইড’। সেখানে বাংলাদেশে সব অংশীদারদের বলে দেওয়া হয়েছে সব ধরনের কাজ দ্রুত বন্ধ করতে হবে।

আরও পড়ুন: ইজরায়েলকে দুহাজার পাউন্ডের বোমা দেওয়ায় ছাড়পত্র ট্রাম্পের, যুদ্ধ বিরতির মাঝেই ফের আশঙ্কার মেঘ পশ্চিম এশিয়ায়

এমনিতেই বাংলাদেশের অর্থনৈতিক অবস্থা এখন টালমাটাল। ক্রমশ পড়ছে বাংলাদেশের মুদ্রা টাকার দাম। গত পাঁচ অগাস্ট শেখ হাসিনা সরকারের পতনের পর থেকেই এই হাল। মহম্মদ ইউনুসের অন্তর্বর্তী সরকার এই প্রেক্ষিতে বিভিন্ন আন্তর্জাতিক ব্যাঙ্ক, বিভিন্ন দেশের কাছে আর্থিক সহায়তা চাইছেন। তারই মধ্যে আমেরিকার এই সিদ্ধান্তে বিশ বাঁও জলে বাংলাদেশে। উল্লেখ্য আমেরিকা বিদেশে সব সহায়তা বন্ধের সিদ্ধান্ত নিয়েছে শুধুমাত্র ইজরায়েল ও মিশরে সামরিক সহায়তা ছাড়া।